እነዚህ ሃይሎች በያሉበት ቦታ፣ለሃገራቸው የየራሳቸው ሃሳቦች የነበራቸው ናቸው፡፡ አሁን ያንን ሃሳባቸውን ለህዝብ የሚሸጡበት ዕድል ተፈጥሯል፡፡ እንግዲህ የዲሞክራሲ በሩ ተከፍቷል። ወሳኙ እንግዲህ ፓርቲዎቹ ይሄን ዕድል የሚጠቀሙበት አግባብ ነው፡፡ በጥሩ መንገድ ከተጠቀሙበት ዲሞክራሲን የማስፋት ሁኔታ ሊፈጠር ይችላል፡፡ ዲሞክራሲ በሰፋ ቁጥር ደግሞ ሃሳቦች ወደ አደባባይ ይወጣሉ፡፡ ብዙ አማራጮች ይቀርቡልናል፡፡ የዚህ ሃገር ትልቁ ችግር፣ ላለፉት 27 ዓመታት ኢህአዴግ፣ የራሱን መንገድ ብቻ አስይዞ ሲያደናብረን መኖሩ ነው፡፡ የዚህች ሃገር ችግሮች በርካታ ናቸው፡፡ ስለዚህም ብዙ መፍትሄዎች መቅረብ ይኖርባቸዋል፡፡ ፓርቲዎች ሃሳባቸውን እያቀረቡ፣ ህዝቡ የተቀበላቸውና መፍትሄ ይሆናሉ የተባሉት ሥራ ላይ እንደሚውሉ ተስፋ አደርጋለሁ፡፡
